Document ID: 32006R1285

UREDBA KOMISIJE (ES) št. 1285/2006
z dne 29. avgusta 2006
o začetku postopka za dodelitev izvoznih dovoljenj za izvoz sira v Združene države Amerike v letu 2007 v okviru nekaterih kvot GATT
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 1255/1999 z dne 17. maja 1999 o skupni organizaciji trga mleka in mlečnih izdelkov (1) in zlasti člena 30 Uredbe,
ob upoštevanju naslednjega:
(1)
Oddelek 2 poglavja III Uredbe Komisije (ES) št. 1282/2006 z dne 17. avgusta 2006 o določitvi posebnih podrobnih pravil za uporabo Uredbe Sveta (ES) št. 1255/1999 v zvezi z izvoznimi dovoljenji in izvoznimi nadomestili za mleko in mlečne izdelke (2) določa, da se lahko izvozna dovoljenja za izvoz sira v Združene države Amerike v okviru kvot iz sporazumov, sklenjenih na večstranskih trgovinskih pogajanjih, dodelijo v skladu s tam določenim posebnim postopkom.
(2)
Navedeni postopek se mora začeti za izvoz v letu 2007, določiti pa je treba tudi dodatna pravila zanj.
(3)
Pri upravljanju uvoza pristojni organi ZDA ločujejo med dodatno kvoto, odobreno Evropski skupnosti na podlagi urugvajskega kroga, in kvotami iz tokijskega kroga. Izvozna dovoljenja se dodelijo ob upoštevanju upravičenosti navedenih proizvodov za zadevno kvoto ZDA, kot je opisano v Usklajenem tarifnem seznamu Združenih držav Amerike (Harmonized Tariff Schedule of the United States of America).
(4)
Z namenom, da se izvozi največja količina iz kvot, za katere velja zmerno zanimanje, se dovolijo zahtevki, ki krijejo celotno količino iz kvote.
(5)
Ukrepi iz te uredbe so v skladu z mnenjem Upravljalnega odbora za mleko in mlečne proizvode -
SPREJELA NASLEDNJO UREDBO:
Člen 1
Izvozna dovoljenja za izdelke z oznako KN 0406, ki so navedeni v Prilogi I k tej uredbi in se v letu 2007 izvozijo v Združene države Amerike v okviru kvot iz člena 23 Uredbe (ES) št. 1282/2006, se izdajo v skladu z oddelkom 2 poglavja III navedene uredbe in določbami iz te uredbe.
Člen 2
1. Zahtevki za dovoljenja iz člena 24 Uredbe (ES) št. 1282/2006 (v nadaljnjem besedilu „zahtevki“) se vložijo pri pristojnih organih od 1. do najkasneje 7. septembra 2006.
2. Zahtevki se sprejmejo le, če vsebujejo vse informacije iz člena 24 Uredbe (ES) št. 1282/2006 in v njem navedene dokumente.
Če se razpoložljiva količina za isto skupino izdelkov iz stolpca 2 Priloge I razdeli med kvoto urugvajskega kroga in kvoto tokijskega kroga, lahko zahtevki za dovoljenja zajemajo le eno od navedenih kvot, ki jo je treba v zahtevku navesti, skupaj z oznako skupine in kvote iz stolpca 3 Priloge I.
Informacije iz člena 24 Uredbe (ES) št. 1282/2006 se predložijo v skladu z vzorcem iz Priloge II k tej uredbi.
3. Kar zadeva kvote, imenovane 22-Tokio in 22-Urugvaj, v stolpcu 3 Priloge I, morajo zahtevki kriti vsaj 10 ton in ne smejo presegati razpoložljivih količin iz zadevne kvote, kot je določeno v stolpcu 4 navedene priloge.
Kar zadeva druge kvote iz stolpca 3 Priloge I, morajo zahtevki kriti vsaj 10 ton in ne več kot 40 % razpoložljivih količin iz zadevnih kvot, kot je določeno v stolpcu 4 navedene priloge.
4. Zahtevki se sprejmejo le, če vlagatelji pisno izjavijo, da niso vložili drugih zahtevkov za isto skupino proizvodov in za isto kvoto, in tega ne nameravajo storiti.
Če vlagatelj vloži več zahtevkov za isto skupino proizvodov in za isto kvoto v eni ali več državah članicah, se vsi njegovi zahtevki štejejo kot nesprejemljivi.
Člen 3
1. Države članice obvestijo Komisijo v petih delovnih dneh po izteku roka za vložitev zahtevkov o vloženih zahtevkih za vsako skupino proizvodov in, če je primerno, za kvote iz Priloge I.
Vsa obvestila, vključno z obvestili o količinah „nič“, se sporočijo po telefaksu ali elektronski pošti na obrazcu iz Priloge III.
2. Obvestila za vsako skupino in, če je primerno, za vsako kvoto vsebujejo:
(a)
seznam vlagateljev;
(b)
količine, za katere je zaprosil vsak vlagatelj, porazdeljene po oznakah izdelka iz kombinirane nomenklature in po njihovi oznaki v skladu z Usklajenim tarifnim seznamom Združenih držav Amerike (2006);
(c)
navedbo, da je vlagatelj zahtevka zadevne proizvode izvozil v Združene države Amerike v vsaj enem izmed treh preteklih let;
(d)
naziv in naslov uvoznika, ki ga imenuje vlagatelj, in potrdilo, da je uvoznik podružnica vlagatelja.
Člen 4
Komisija na podlagi člena 25 Uredbe (ES) št. 1282/2006 nemudoma določi razdelitev dovoljenj in o tem najkasneje do 31. oktobra 2006 obvesti države članice.
Države članice najkasneje v petih delovnih dneh po objavi koeficientov dodeljevanja za vsako skupino in, če je to primerno, za vsako kvoto obvestijo Komisijo o dodeljenih količinah za vsakega vlagatelja, v skladu s členom 25 Uredbe (ES) št. 1282/2006.
Obvestilo se pošlje po telefaksu ali elektronski pošti na obrazcu iz Priloge IV k tej uredbi.
Člen 5
Države članice pred izdajo dokončnih dovoljenj in najkasneje do 15. decembra 2006 preverijo prejete informacije iz člena 3 te uredbe in iz člena 24 Uredbe (ES) št. 1282/2006.
Če se ugotovi, da je izvajalec, ki mu je bilo izdano dovoljenje, predložil napačne informacije, se dovoljenje prekliče in zaseže varščina. O tem države članice nemudoma obvestijo Komisijo.
Člen 6
Ta uredba začne veljati dan po objavi v Uradnem listu Evropskih skupnosti.
Ta uredba je v celoti zavezujoča in se neposredno uporablja v vseh državah članicah.
V Bruslju, 29. avgusta 2006

Labels: 3
17
18